Det kan virke kaotisk at søge efter et sted at bo i Aalborg, men fremover bliver det nemmere at navigere i boligjunglen. Onsdag formiddag lancerede fem boligselskaber en ny fælles venteliste og søgeportal. Alabu Bolig, Vivabolig, Boligselskabet Nordjylland, Plus Bolig samt Sundby-Hvorup Boligselskab har sammen lavet siden www.boiaalborg.dk , hvor man i fremtiden kan søge i alle de 18.500 boliger, som boligorganisationerne tilsammen råder over. - Vi er en vækstkommune, som mange flytter til hvert år. Det her er en nem adgang til 18.500 boliger, hvor man kan få et stort overblik og finde ud af, hvor man kan flytte hen. På den måde bidrager det til vækstkommunen Aalborg, siger Aalborg Kommunes borgmester Thomas Kastrup-Larsen (Soc.dem.), som trykkede på startknappen til www.boiaalborg.dk . Med den nye portal behøver ansøgere fremover kun at oprette en boligansøgning, og samtidig skal de kun betale 200 kroner om året for at stå på venteliste til de 18.500 boliger.

Referat:
Boligselskaberne i Aalborg er gået sammen om en ny portal, som skal gøre det nemmere at søge bolig.